ሲኖዶሱ የአገር ሰላምና አንድነት የሚያጠናክርትምህርት እንዲሠጥ መመሪያ አስተላለፈ
የኢትዮጵያ ኦርቶዶክስ ተዋህዶ ቤተክርስቲያን ቅዱስ ሲኖዶስ ምላተ ጉባኤ  ህዝበ ክርስቲያኑ በሥነ ምግባር  ታንጾ በፈርሃ እግዚአብሔር በግብረ ገብነት ለአገሩ ሰላምና ለህዝቡ አንድነት  ተባብሮ እንዲቆም የሚያስችል ትምህርት በመላ አገሪቱ ቤተክርስቲያናት እንዲሠጥ መመሪያ አስተለላፈ ።የቅዱስ ሲኖዶሱ ከጥቅምት 12 እስከ 16 ድረስ ባካሄደው መደበኛ ስብሰባ በወቅታዊ  የአገሪቱ  የሰላም ሁኔታ  በሰፊው በመወያያት በትናንትናው ዕለት በጽህፈት ቤቱ መግለጫ አውጥቷል ።ብፁዕ ወቅዱስ አቡነ ማትያስ ቀዳማዊ ፓትሪያርክ  ርዕሰ ሊቀነ ጳጳሳት ዘ ኢትዮጵያ  ሊቀ ጳጳሳት ዘ አክሱም  ወእጨጌ ዘመንበረ  ተክለሃይማኖት  ሲኖዶሱ ያወጣውን የአቋም  መግለጫ ባቀረቡበት ወቅት እንደገለጹት ኢትዮጵያ ለዘመናት የነጻነትና የአንድነት ተምሳሌት አገር መሆኗን  በመጥቀስና የቀደሙት  አባቶች እርስ በራሳቸው በመተባበርና መደጋጋፍ አገሪቷን  እንዳቆዯት ተናግረዋል  ።ሆኖም በአገሪቱ  የተወሰኑ አካባቢዎች በተፈጠሩ  የሰላም መታጣት ችግሮች  የህይወት መጥፋት ፣ የንብረት መውደምና የህዝቦች ስደትና  የልማት ሥራዎች መስተጓጎላቸው  በሰላማዊው ህብረተሰብ ዘንድ  ከፍተኛ ስጋት  መፍጠሩን  ገልጸዋል ።ከተለያዩ ሁኔታዎች የሚመነጩ ችግሮችን ለመፍታት ጥያቄ ያላቸው ወገኖች በሙሉ  ጥያቄያቸውን  በአግባቡና በሰከነ መንፈስ  ለመንግሥት ማቅረብ እንደሚገባቸው የጠቆሙት ብፁዕነታቸው መንግሥትም ቃል  በገባው መሠረት የዜጎች ጥያቄዎችን በመፈተሽና በማጥናት   ለአገርና ለወገን በሚጠቅም መልኩ  ምላሽ መሥጠት ይገባዋል ብለዋል ።የአገሪቱን የውስጥ ፖለቲካ ጉዳይ ጥቅሟን በማይጻረር መልኩና ካለምንም የውጭ  ኃይል ጣልቃ ገብነት መንግሥትና የተቃዋሚ  የፖለቲካ ፓርቲዎች በክብ ጠረጴዛ የጋራ ውይይት   በማድረግ ችግሮችን  መፍታት እንደሚገባቸውም  ብፁዕ አቡነ ማትያስ አስረድተዋል ።ለአገሪቱ የጋራ ልማትና ብልጽግና የአንድነት ተምሳሌት የሆነውንና በግንባታ ላይ የሚገኘውን   የህዳሴ ግድብ ፕሮጀክት የግንባታ ሥራ ተጠናክሮ እንዲቀጥል ማንኛውም  ዜጋ   አስፈላጊውን  ድጋፍ አንዲያደርግ ብፁዕነታቸው  በመግለጫቸው አመልክተዋል ።በመጨረሻም  ብጹዕ  አቡነ ማቲያስ  የሁኑወጣት ትውልድ  ከቀደምት አባቶቹ የወረሰውን የአገር ጥቅምን በማስቀደምናአንድነቱንና ህብረቱን  በማጠናከር በአንድነት  ለአገሩ ዘብ እንዲቆም ጥሪ አድርገዋል ።የቅዱስ ሲኖዶሱ ምላተ ጉባኤ ለአምስት ተከታታይ ቀናት ባካሄደው መደበኛ ስብሰባ ላይ  በተለያዩ   የቤተክርስቲያኒቱ  ጉዳዮች  ላይ  በመወያያት ውሳኔዎችን አስተላልፏል ።             